Pernille Rosenkrantz-Theil (EL), 2007-03-30:
Det er nok ikke nogen overraskelse for nogen, at Enhedslisten kan støtte det her forslag, og at vi synes, det er en rigtig god idé, at SF har fremsat det.
Jeg vil komme med nogle kommentarer til noget af det, der har været sagt i debatten.
Eksempelvis blev der sagt, at man med det her forslag vil tage fra de fattige og give til de rige, fordi mekanismen er den, at der i dag er nogle, der får fripladser og derfor ingenting betaler, og det er selvfølgelig den fattigste gruppe, og at alle dem, der i dag betaler, naturligvis ville få gavn af, at man lagde et loft over, såfremt ens kommune altså i dag ligger over loftet på de 25 pct.
Til det vil jeg sige, at nu er det jo ikke alle de ting, der foregår i samfundet, som finansieres ved at tage fra de fattigste.
Jeg forestiller mig ikke, at de 600 mio. kr. bliver taget fra de fattigste.
Hvis jeg skulle lave en finansieringsmodel på det her, så kunne man f.eks. tage pengene fra hjemmeværnet.
Altså, hvis vi nu tager 800 mio. Fttm.072.fm Page 5293 Monday, August 20, 2007 11:33 AM kr., som vi hvert år betaler til hjemmeværnet, og bruger dem på, at SFO’erne skal have et loft på 25 pct., så har vi vel ikke taget pengene fra de fattigste.
Jeg er klar over, at der er en fuldstændig fantasiforladthed i regeringen, når det kommer til finansiering af diverse ting, og at det derfor oftest er sådan, at det går ud over de fattigste.
Vi er andre, som har en lidt anden indstilling til, hvordan samfundsøkonomien skal hænge sammen, og derfor er det ikke noget problem at finde de 600 mio. kr., der skal til for at løfte det her forslag.
Jeg vil sige, at hvis man gerne vil finde på andre interessante finansieringskilder, kan man gå ind på Enhedslistens hjemmeside.
Vi mangler at bruge 28 mia. kr.
Så hvis man vil tage pengene andre steder fra end fra hjemmeværnet, så kan man hente inspiration på Enhedslistens hjemmeside til den slags.
Så der er altså ikke noget, der går ud over de fattigste med det her.
Tværtimod er det sådan, at det går ud over – og gå ud over er altså positivt ment – alle dem, som kommer til at betale mindre for deres SFO-plads.
Og dem, det selvfølgelig primært kommer til gavn, er jo dem, der har svært ved at betale det i dag.
Så synes jeg, det er meget flot sagt, at stigningen jo blot er nogle og fyrre kroner i gennemsnit.
Javel, men det er jo netop i gennemsnit, og det hjælper jo sådan set ikke den enkelte familie meget i den kommune, som ligger væsentligt over gennemsnittet, at det på landsplan gennemsnitligt er nogle og fyrre kroner.
For den familie er konsekvensen, at de må tage deres barn ud af SFO’en, og at deres barn derfor ikke kan deltage i det pædagogiske tilbud og ikke kan deltage i det fællesskab, der er med de andre børn.
Så hvis man skal tage udgangspunkt i det enkelte barn og i den enkelte borger – og det synes jeg sådan set vi skal – er de der gennemsnitstal og gennemsnitsberegninger sikkert meget godt, hvis man er i færd med at lave en eller anden spindagsorden, men hvis det, man gerne vil, er at drive et samfund på bedst mulige måde, kan vi ikke bruge de gennemsnitsberegninger til noget som helst.
Så bliver det sagt, at man da går ud fra, at kommunerne er børnevenlige.
Det var da alligevel et interessant udsagn i disse dage, hvor der bliver diskuteret elevplaner på stort set alle de danske skoler.
Det kunne være, man skulle lade det være op til kommunerne at styre de danske folkeskoler, for det fungerer ikke specielt godt, når ministeriet går ind og blander sig.
Man har heller ikke haft tillid til kommunerne på det stræk, der handler om forældrebetaling for daginstitutioner.
Vi havde gerne set, de blev gratis, men en nedsættelse til 25 pct. går da også.
Jeg har meget svært ved at forstå, hvorfor vi skal forvirre de her ting ind omkring det kommunale selvstyre, ud over hvis det selvfølgelig handler om, at man gerne vil tale udenom; at man ikke bryder sig specielt meget om at sige meget direkte til folk, at man for det første går ind for brugerbetaling, og at man for det andet ikke har tænkt sig at gøre det fjerneste ved, at der er børn i det her samfund, hvis forældre ikke har råd til, at de går i SFO.
For det er jo sagens kerne.
Sagens kerne er, at vi i det her Folketing er hamrende uenige om, i hvilket omfang der skal være brugerbetaling.
Og der er Enhedslisten altså af samme opfattelse som SF, nemlig at brugerbetalingen skal begrænses, og vi ønsker, at man fra statens side går ind og lægger et loft, i det her tilfælde på 25 pct.
Resten af daginstitutionerne så vi gerne blev gratis.
Jeg tror, at det skulle være gjort klart, at Enhedslisten støtter det her forslag.
Vi ser frem til, at vi også i fremtiden sammen med SF og andre vil kunne fremsætte forslag til nedbringelse af brugerbetaling, som ikke kun handler om SFO’erne.